CELEX: 32020R2004
Language: hr
Date: 2020-11-26 00:00:00
Title: Uredba (EU) 2020/2004 Europske središnje banke od 26. studenoga 2020. o izmjeni Uredbe (EU) br. 1333/2014 o statistici tržišta novca (ESB/2020/58)

8.12.2020   
               
               
                  HR
               
               
                  Službeni list Europske unije
               
               
                  L 412/31
               
            
         UREDBA (EU) 2020/2004 EUROPSKE SREDIŠNJE BANKE
         od 26. studenoga 2020.
         o izmjeni Uredbe (EU) br. 1333/2014 o statistici tržišta novca (ESB/2020/58)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 5.,
         uzimajući u obzir Uredbu Vijeća (EZ) br. 2533/98 od 23. studenoga 1998. o prikupljanju statističkih podataka od strane Europske središnje banke (1), a posebno njezin članak 5. stavak 1. i članak 6. stavak 4.,
         budući da:
         
                     (1)
                  
                  
                     Uredba (EZ) br. 2533/98 propisuje da Europska središnja banka (ESB), ima pravo u opravdanim slučajevima prikupljati statističke podatke na konsolidiranoj osnovi od izvještajnih jedinica, uključujući podatke o subjektima koje su pod njihovom kontrolom. ESB utvrđuje opseg konsolidacije za te potrebe. Za potrebe redovnog sastavljanja statistike tržišta novca, Uredbom (EU) br. 1333/2014 Europske središnje banke (ESB/2014/48) (2) zahtijeva se od izvještajnih jedinica da dostavljaju na konsolidiranoj osnovi NSB-u države članice čiji su rezidenti, dnevne statističke podatke koji se odnose na instrumente tržišta novca, uključujući podatke za sve njihove podružnice koje se nalaze na području Unije i EFTA-e.
                  
               
                     (2)
                  
                  
                     Statistički podaci u odnosu na podružnice izvještajnih jedinica u Ujedinjenoj Kraljevini značajni su u smislu njihovog ukupnog opsega. Budući da se eurska kratkoročna kamatna stopa (€STR) oslanja na statističke podatke koji se dostavljaju na temelju Uredbe (EU) br. 1333/2014 (ESB/2014/48), potrebno je osigurati stalno dostavljanje statističkih podataka za te podružnice kako bi se nadalje osigurala raspoloživosti visokokvalitetne statistike na eurskom novčanom tržištu.
                  
               
                     (3)
                  
                  
                     Prijelazno razdoblje utvrđeno u Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju završava 31. prosinca 2020. Kako bi Europski sustav središnjih banaka i dalje mogao primati dnevne statističke podatke koji se odnose na instrumente tržišta novca u odnosu na podružnice izvještajnih jedinica koje se nalaze u Ujedinjenoj Kraljevini, potrebno je proširiti opseg konsolidiranog izvještavanja u odnosu na podružnice iz članka 3. stavka 1. Uredbe (EU) br. 1333/2014 (ESB/2014/48).
                  
               
                     (4)
                  
                  
                     Uredbu (EU) br. 1333/2014 (ESB/2014/48) trebalo bi stoga na odgovarajući način izmijeniti,
                  
               DONIJELO JE OVU UREDBU:
         
            Članak 1.
            Izmjena
            Članak 3. stavak 1. Uredbe (EU) br. 1333/2014 (ESB/2014/48) zamjenjuje se sljedećim:
            
               
                  „1.   Za potrebe redovnog sastavljanja statistike tržišta novca, izvještajne jedinice dostavljaju na konsolidiranoj osnovi NSB-u države članice čiji su rezidenti, dnevne statističke podatke koji se odnose na instrumente tržišta novca, uključujući podatke za sve njihove podružnice koje se nalaze na području Unije i EFTA-e, kao i za podružnice koje se nalaze u Ujedinjenoj Kraljevini. Traženi statistički podaci određeni su u prilozima I., II. i III. Izvještajne jedinice dostavljaju potrebne statističke podatke u skladu s minimalnim standardima za prijenos, točnost, konceptualnu usklađenost, revizije i cjelovitost podataka utvrđenim u Prilogu IV. NSB prenosi ESB-u statističke podatke koje primi od izvještajnih jedinica u skladu s člankom 4. stavkom 2. ove Uredbe.”.
               
            
         
         
            Članak 2.
            Završne odredbe
            Ova Uredba stupa na snagu četvrtog dana od dana objave u Službenom listu Europske unije.
         
         
            Ova je Uredba u cijelosti obvezujuća i neposredno se primjenjuje u državama članicama u skladu s Ugovorima.
            Sastavljeno u Frankfurtu na Majni 26. studenoga 2020.
            
               
                  Za Upravno vijeće ESB-a
               
               
                  Predsjednica ESB-a
               
               Christine LAGARDE
            
         
         
            (1)  Uredba Vijeća (EZ) br. 2533/98 od 23. studenoga 1998. o prikupljanju statističkih podataka od strane Europske središnje banke (SL L 318, 27.11.1998., str. 8.).
         
            (2)  Uredba (EU) br. 1333/2014 Europske središnje banke od 26. studenoga 2014. o statistici tržišta novca (ESB/2014/48) (SL L 359, 16.12.2014., str. 97.).